Kuigi ma ei olnud selle filmi valmimise aastaks veel sündinudki, on antud linateos jätnud minu lapsepõlve kustumatu mälestuse. Millalgi 80-te teises pooles linastus 1976. aastal vändatud King Kong Tartus, kinos Ekraan. Tõenäoliselt oli sellel midagi pistmist peatselt ekraanile jõudva järjefilmiga King Kong Lives, sest kes see ikka läheks järge vaatama, kui pole näinud nö esimest osa. Arvatavasti just seetõttu ka selline vanemat sorti linateos taas  kinoekraanidele jõudis.